Bratislava     8. november 2021
Číslo: 2021/20649:1-D1230

O z n á m e n i e

Ministerstva školstva, vedy, výskumu a športu SR na predkladanie  projektov na získanie finančnej  podpory na spolufinancovanie projektov EUREKA SK
 
Ministerstvo školstva, vedy, výskumu a športu SR (ďalej len „MŠVVaŠ SR) na základe §10 ods. 3 písm. n) a § 22 zákona č. 172/2005 Z. z. o organizácii štátnej podpory výskumu 
a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „zákon“), v súlade s ustanovením § 8a ods. 9 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov a na základe prístupu SR k Memorandu o porozumení medzi EUREKA sekretariátom a členskými štátmi EUREKA oznamuje možnosť požiadať o poskytnutie nenávratnej finančnej podpory na projekty výskumu a vývoja zo štátneho rozpočtu Slovenskej republiky, ktoré budú schválené Skupinou na vysokej úrovni iniciatívy EUREKA koordinovanej sekretariátom EUREKA so sídlom v Bruseli v rámci schémy EUREKA SK.

1.	Ciele a oblasti finančnej  podpory
Cieľom programu EUREKA SK je:
-	Poskytnúť finančnú podporu projektom výskumu a vývoja zo štátneho rozpočtu SR slovenským inštitúciám v rámci konzorciálnych projektov EUREKY, ktoré budú schválené Skupinou vysokých predstaviteľov iniciatívy EUREKA
a tým:
-	zvyšovať objem investícií slovenských firiem do výskumu a vývoja,
-	podporovať medzinárodnú spoluprácu v aplikovanom výskume,
-	podporovať rast konkurencieschopnosti slovenských firiem, 
-	vytvárať nové inovované produkty a služby,
-	vytvárať partnerstvá ako prostriedok na podporu medzinárodnej spolupráce.

Podporené budú návrhy projektov z oblastí, ktoré sú v súlade s prioritami RIS3 SK.
2.	Oprávnení žiadatelia
O finančnú podporu projektu v rámci programu EUREKA SK môže podľa § 4 ods. 4 zákona požiadať právnická alebo fyzická osoba - podnikateľ so sídlom v SR uskutočňujúca výskum a vývoj.

Finančná podpora môže byť poskytnutá len tým žiadateľom, ktorých projekty získajú štatút EUREKA (certifikát udelený sekretariátom EUREKA) a zároveň budú schválené Skupinou na vysokej úrovni iniciatívy EUREKA.

3.	Trvanie oznámenia a podanie žiadosti
Dátum zverejnenia oznámenia  je 8. novembra 2021, dátum ukončenia možnosti predkladať žiadosti pre podporu projektov je 22. novembra 2021.
Uchádzač predloží žiadosť na získanie finančnej podpory na spolufinancovanie projektu EUREKA SK v elektronickej a tlačenej forme na  MŠVVaŠ SR ako Národnému koordinátorovi pre iniciatívu EUREKA.
Súčasťou žiadosti je projekt predkladaný na schválenie Skupinou na vysokej úrovni iniciatívy EUREKA, zmluva o spolupráci s koordinátorom konzorciálneho projektu EUREKA.
Náležitosti žiadosti:
1.	Názov žiadateľa a  právna forma,
2.	Adresa sídla,
3.	Identifikačné číslo,
4.	Daňové identifikačné číslo,
5.	Meno a priezvisko, tituly a adresa trvalého pobytu štatutárnych zástupcov,
6.	Popis hlavnej činnosti žiadateľa

Žiadosť ďalej obsahuje:
a)	Názov konzorcionálneho projektu (akronym projektu), názov relevantnej časti projektu riešenej slovenským účastníkom (žiadateľom) projektu EUREKA SK,
b)	 Predmet, ciele a charakteristiku riešeného projektu, osobitne vyčlenenej časti projektu (na ktorú žiadateľ žiada finančný príspevok), ktorú má žiadateľ určenú ako spoluriešiteľ v rámci konzorcionálneho projektu EUREKA. Ak má spoluriešiteľa projektu v rámci SR – informácie o spoluriešiteľskej organizácii a popis jej úlohy v projekte,
c)	Definícia výstupov riešenia projektu EUREKA SK (hmotné a nehmotné výstupy) spôsob a miesto realizácie výstupov,
d)	Trvanie riešenia projektu (začiatok a koniec projektu), na ktorý žiadateľ žiada finančný príspevok,
e)	Informáciu, či žiadateľ na daný projekt nepožiadal o finančný príspevok aj iného poskytovateľa alebo mu už bola poskytnutá,
f)	Tabuľka rozpočtu oprávnených nákladov v súvislosti s finančným zabezpečením projektu, na ktorý žiadateľ žiada o poskytnutie finančného príspevku podľa §17 zákona, a tiež spracovaná pre spoluriešiteľa projektu. Tabuľka rozpočtu je prílohou tohto oznámenia. 
g)	Vecný, časový a finančný harmonogram riešenia projektu žiadateľa a spoluriešiteľa,
h)	Súhlas žiadateľa zo zverejnením identifikačných údajov.

Prílohy žiadosti sú:
1.	Preukázanie splnenia podmienok podľa §8a ods. 5 zákona č. 523/2004 o rozpočtových pravidlách vo verejnej správe a zmene a doplnení niektorých zákonov,
2.	 Spoločenská zmluva alebo zakladateľská listina, 
3.	 Výpis z registra trestov štatutárnych zástupcov nie starší ako tri mesiace,
4.	Čestné prehlásenie žiadateľa, že ním poskytnuté údaje sú  pravdivé a úplné,
5.	Prínosy poskytnutého finančného príspevku pre rozvoj žiadateľa a pre Slovenskú republiku.

Elektronická forma žiadosti sa zasiela na adresu martin.kontrik@minedu.sk. Identickú tlačenú formu žiadosti a požadovaných dokumentov doručí uchádzač do podateľne MŠVVaŠ SR, alebo odošle poštou s dátumom odoslania najneskôr v posledný deň uzávierky na adresu MŠVVaŠ SR: Sekcia vedy a techniky, Ministerstvo školstva, vedy, výskumu a športu SR, Stromová 1, 813 30 Bratislava s označením „Súťaž EUREKA SK, neotvárať“.
4.	Spôsob odstraňovania formálnych nedostatkov žiadostí o poskytnutie nenávratnej finančnej podpory:
V prípade, že má žiadosť formálne nedostatky, MŠVVaŠ SR prostredníctvom elektronickej pošty (e-mailu) vyzve žiadateľa, aby ich odstránil v lehote do piatich pracovných dní od doručenia výzvy MŠVVaŠ SR na odstránenie formálnych nedostatkov. V prípade, že žiadateľ nepotvrdí prijatie výzvy na odstránenie nedostatkov, poverený pracovník MŠVVaŠ SR telefonicky požiada žiadateľa o emailové potvrdenie príjmu výzvy na doplnenie žiadosti. Opravu nedostatkov žiadosti doručí žiadateľ v elektronickej a písomnej forme v lehote do piatich pracovných dní do podateľne ministerstva alebo zašle doporučenou zásielkou 1. triedy na adresu MŠVVaŠ SR, sekcia  vedy a techniky, Stromová 1, 813 30, Bratislava.
5.	Hodnotenie projektov
Rámec kritérií pre posudzovanie projektov EUREKA SK pre poskytnutie nenávratnej finančnej podpory z prostriedkov štátneho rozpočtu vychádza z hodnotiacich kritérií EUREKA, vypracovaných Sekretariátom EUREKA – PAM – Project assesment manual (manuál vypracovaný sekretariátom EUREKA).
Uchádzač musí mať schválené hodnotenie podľa metodiky schválenej sekretariátom EUREKA (metodika na hodnotenie projektov - PAM) a publikované na webovej stránke EUREKA.
Zoznam úspešných projektov bude zverejnený na webovom sídle MŠVVaŠ SR (https://www.minedu.sk/aktualne-vyzvy/) a na Centrálnom informačnom portáli pre výskum, vývoj a inovácie (https://www.vedatechnika.sk/). Uchádzači dostanú aj písomné vyrozumenie do 30 dní po termíne uzávierky.
6.	Financovanie projektov
Na výzvu je pre roky 2021 až 2023 vyčlenených celkom 345 000,- eur. Projekty budú financované na základe alokovanej ročnej výšky finančných prostriedkov v roku 2021 vo výške 165 000,- eur, v roku 2022 vo výške 90 000,- eur a v roku 2023 vo výške 90 000,- eur.
Podporené budú projekty s najvyšším bodovým hodnotením PAM.
Finančná podpora sa poskytuje v zmysle Článku 25 Nariadenia Komisie (ES) č. 651/2014 z 26. júna 2014 o vyhlásení určitých druhov kategórií pomoci za zlučiteľné so spoločným trhom podľa článkov 107 a 108 zmluvy (Všeobecné nariadenie o skupinových výnimkách). Maximálna výška finančnej podpory zo ŠR pre rok 2021 vo výške 50 000,- eur, pre rok 2022 vo výške 30 000,- eur a pre rok 2023 vo výške 30 000,- eur. Maximálna výška finančnej podpory na celú dobu riešenia projektu je vo výške 110 000,- eur.
Dĺžka spolufinancovania projektov EUREKA SK nesmie presiahnuť 36 mesiacov. Finančné prostriedky je možné využiť na všetky činnosti podľa § 17 zákona.
Na poskytnutie finančnej podpory zo štátneho rozpočtu na projekty EUREKA SK nie je právny nárok.
7.	Časový harmonogram vyhodnocovania  žiadostí o poskytnutí finančnej podpory

a)	Termín odstránenia formálnych nedostatkov žiadosti do 5 pracovných dní od doručenia výzvy MŠVVaŠ SR na odstránenie nedostatkov v žiadosti o nenávratnú finančnú podporu.
b)	Zverejnenie výsledkov oznámenia: 1.12. 2021.
c)	Uzatvorenie zmluvy o poskytnutí finančnej podpory je 1 mesiac od zverejnenia výsledkov pod podmienkou schválenia Skupinou vysokých predstaviteľov iniciatívy EUREKA.
8.	Informácie
Informácie pre slovenských žiadateľov môže poskytnúť:
Ing. Martin Kontrík, PhD., (martin.kontrik@minedu.sk; 02/59374 754) zo sekcie vedy a techniky MŠVVaŠ SR.
9.	Prílohy:

Príloha č.1 - Špecifikácia projektu
Príloha č. 2 - Ekonomické a spoločenské prínosy EUREKA

Mgr. Branislav Gröhling
minister školstva, vedy, výskumu a športu
Slovenskej republiky